8 Bakeresete ba ba tloditsweng ga se bone fela ba ba solegelwang molemo ke maikano a Modimo a a diretseng Aborahame. Jehofa o ne a ikana gore batho ba “setšhaba sotlhe sa lefatshe [ba] tla itshegofatsa” ka “losika” lwa ga Aborahame. (Gen. 22:18) Batho bano ba ba segofaditsweng ba akaretsa “dinku tse dingwe” tse di kutlo tsa ga Keresete, tse di nang le tsholofelo ya go tshelela ruri mo lefatsheng la paradaise. (Joh. 10:16) Le fa tsholofelo ya gago e ka tswa e le go tshela kwa legodimong kgotsa mo lefatsheng, e “tshware” ka go tswelela o tshela botshelo jwa go ikobela Modimo.—Bala Bahebera 6:11, 12. Jesu Keresete o ne a re: “A dithaga tse pedi ga di rekisiwe ka ledi la tshipi la tlhwatlhwa e e kwa tlase? Le fa go ntse jalo ga go le fa e le nngwe ya tsone e e tla welang fa fatshe kwantle ga kitso ya ga Rraalona. Mme meriri ya ditlhogo tsa lona e badilwe yotlhe. Jalo se boifeng: lo botlhokwa go feta dithaga tse dintsi.” (Mathaio 10:29-31) Tlhokomela gore Jesu ga a ka a re Modimo o tla itse fela se se diragaletseng dithaga le batho. O rile: “Lo botlhokwa go feta dithaga tse dintsi.” Ke ka ntlha yang fa o le botlhokwa go di feta? Ke ka gonne o dirilwe mo “setshwanong sa Modimo”—o na le bokgoni jwa go tlhagolela le go bontsha dinonofo tsa semoya, go nna botlhale, le go nna le melao ya boitsholo, tse tsotlhe di bontshang dinonofo tsa Modimo tsa maemo a a kwa godimo.—Genesise 1:26, 27.